Vrystaatse regering skuld miljoene aan Mangaung | Netwerk24
Deur Marietjie Gericke 25 Mei 2018 21:00
Tammy Wessels, VF Plus-lid van die Vrystaatse wetgewer.Foto: Netwerk24
Die Vrystaatse regering skuld nagenoeg R466 miljoen aan die Mangaung-metro, waarvan R330 miljoen deur die departement van openbare werke verskuldig is.
So sê Tammy Wessels, VF Plus-lid van die Vrystaatse wetgewer.
"Die metro, wat Woensdag deur die ouditeur-generaal (OG) uitgewys is as die swakste metro in die land wat finansiële bestuur betref, dreig om water en elektrisiteit na staatsgeboue af te sny weens hierdie agterstallige skuld.
"Vrystaatse munisipaliteite is in 'n ongekende geldnood as gevolg van wanbestuur, kaderontplooiing, korrupsie en die algehele onvermoë van die ANC om behoorlike bestuur toe te pas. Dit is 'n kultuur wat deur die hoogste leierskap in die regerende party gevestig is."
Wessels sê dit is 'n skande dat staatsdepartemente, soos die departement van openbare werke, nie sy verpligtinge teenoor munisipaliteite nakom nie. Die regering kan nie van belastingbetalers verwag om klokslag maandeliks hul munisipale rekeninge te betaal as die regering self nie die voorbeeld kan stel nie.
Die departement, onder leiding van Dora Kotzee as LUR, is wanfunksioneel en kan nie basiese finansiële bestuur toepas nie.
Die VF Plus neem kennis van die invorderingsmaatreëls wat deur die metro ingestel word en verwelkom dit, maar beskou dit 'n skande dat dit vir 'n munisipaliteit nodig is om sulke maatreëls teen 'n provinsiale departement in te stel.
"Die gebrek aan effektiewe leierskap is besig om die ANC in te haal. Dit het tyd geword dat belastingbetalers op 'n alternatiewe soort regering aandring wat nie deur een enkele party oorheers word nie," sê Wessels.